دپان چھی 1۔رحمان راہی ...2۔محمد یوسف ٹینگ ...3۔ہردے کول بھارتی 4۔شہناز رشید ...5 ۔بشیر چراغ *** پننۍ کتھ اے ۔آزادمیموریل فاونڈیشنہ کہ اہتمامہٕ چھپن وول رسالہٕ"نہج"چھُ تہندٮ۪ن اتھن منز ۔ییٚمہِ برونٛہہ چُھ اَتھ فاونڈیشنس یہ اعزاز حٲصل زِ ہفتہٕ وار"شہر بین"چھ باقاعدگی سان دۅیو ؤریو پٮ۪ٹھ شایع سپدان۔اَتھ اخبارس منز چھِ اردو تہٕ انگریزی یَس سٍتۍ سٍتۍ کٲشرِ خٲطرٕ تہِ کینٛہہ صفحہ مخصوص امہ فاونڈیشنہِ ہٕنزن ترجیحن منز چھےٚ کٲشرِ زبانۍ تہٕ ادبچ ترقی تہِ شامل۔"نہج"برونٛہہ تہِ چھِ کٲشرِ زبٲنۍ منز کینژو لوٗکو رسالہ جاری کٔرۍمٕتۍ ۔یمن منز چھ امین کامل صٲبُن "نیب"تہٕ اقبال فہیم صابن"واد"ییٚمہِ لحاظہ اہم زہ یمو رسالو دسۍ روٗد کٲشرِ زبٲنۍ ہند ادبی ماحول گرم۔کٲمل صٲبنہِ "نیب"رسالن کٔر اکہ پُیہِ ہنز ادبی تربیت تہٕ اقبال فہیمٕننۍ متنازعہ اداریہ "وادس"منز چھپن وٲلۍ مضمون تہٕ خطوط روٗدۍ أکس دورس منز بحثکۍ موضوع۔کٲمل صابن "نیب"گوو مختلف وجوہاتو کنۍ بند یُس کاشرِ زبانۍ تہ ادبہ خاطرہ نقصان اوس۔وۅنۍ چُھ کٲمل صابن فرزندمنیب الرحمن اَتھ ستو سمندرو اپار یعنی امریکہ پٮ۪ٹھٕ جٲری تھٲوِتھ ۔کُنہِ تہِ زبٲنۍ منز ادبی رسالن ہنز موجودگی چھےٚ امہ زبانۍ ہنزن تخلیقی سرگرمین ہُند پے دوان۔مگر کٲشرِ زبٲنۍ ہنز بدقسمتی چھےٚ یہ زِ ییٚتہِ ہیوٚک نہ کانٛہہ ادبی رسالہٕ تَتھ اندازس منز پھانپھلتھ یِتھہٕ کنۍ سانٮ۪ن نزدیک ترین ہمسایہ زبانن مثلاً ارود تہٕ ہندی یَس منز رسالہٕ دۅہ کھۅتہٕ دۅہہ ترقی کران چھِ۔یمن زبانن منز چھے درجنہ واد سرکٲرۍ جریدہ علاوہ واریاہ شخص انفرادی طور تہِ رسالہٕ چھپاوان۔یمن رسالن منز پنٕنۍ فن پارہ تہ مضمون شایع کرنس کس سلسلس منز چھ ادیب نہ صرف برونہہ برونٛہہ بلکہ چھِ دۅیمٮ۪ن ہندۍ فنپارٕ ذوقہٕ شوقہٕ سان پران تہٕ یمن پٮ۪ٹھ راے دوان۔ اسہِ منز آسن واریاہن دوستن تِم دۅہ یارییٚلہِ اردو رسالہٕ"شب خون"اوس شبابس منز تہٕ سانہِ کشیرِ ہندۍ اردو کیو کٲشرۍ ادیب تہٕ طالب علم ٲسۍ انتظارس آسان زِ نوٚو شمارٕ کر واتہِ۔اَز تہِ چھ سٲنۍ واریاہ شوقہٕ وٲلۍ دوست اردوتہٕ ہندی رسالن ہندس انتظارس منز آسان۔تیلہ کیاہ وجہ چُھ زِ کانٛہہ کاشُر رسالہٕ ہیوک نہ اتھ اندازس منز ادیبن تہٕ ادب شناسن ہنز ادبی تریش ہۅمرٲوِتھ ۔سانہِ خیالہٕ چُھ امیُک اکھ بوٚڈ وجہ سُہ کھرۍ داراملا یتھ سانیو پالیسی سازو ساینٹفک رسم خط ناو تھوو تہٕ ییمیُک مصرف اچھن دَگ تُلنہ علاوہ بیٚیہِ کینہہ چھنہ امہ علاوہ چھےٚ بیٚیہِ تہِ کینہہ وجوہات یمن متعلق آیندٕ کٮ۪ن شمارن منز کَتھ سپدِ۔اسہِ تُل دسلابہٕ کِس شمارس منزی رسم خطس متعلق بحثک دَس۔امید چھےٚ زِ اَتھ بحثس منٛز نِن سٲنۍ ادیب تہٕ اُستاد عالمانہٕ اندازس منز حصہٕ۔گۅڈٕ نکۍ سی شمارس منز رسم خطس پٮ۪ٹھ کَتھ کرنُک اکھ وجہ چھُ یہ تہِ أسۍ چھِ مانان زِ تحریر چھےٚ نہ تلفظس تابع بلکہ چھُ تحریری لفظ أچھن ہنز پہچان ییلہ زن بولنہ ینہٕ وول لفظ چُھ کنن ہندس عادتس سٍتۍ تعلق تھاوان۔"نہج"رسالہٕ چھُ تژھِ نثری زبان ردکران یۅسہٕ استعارو مبہم تہٕ ٹھیٹھ عربی،فارسی تہٕ سنسکرت لفظو کھرۍ دار تہٕ ناقابل فہم بناومٕژ آسہِ۔شعرُک حسن چُھ یہ زِ کَتھ ییہِ اشارن ،کناین،استعارن تہٕ علامتن منز وننہٕ تہٕ نثرُک حسن تہٕ مقصد چھُ غیر مبہم تہٕ سیٚدِ سیوٚد کتھ کرنۍ۔ "نہج"رسالہٕ چُھ ادیبن تہٕ پرن والٮ۪ن یہ باور کرُن یژھان زِ یہ روزِ ہر حالتس منز غیر جانبدار تہٕ اتھ منز ییہ علمی تہٕ ادبی معاملن پٮ۪ٹھ کَتھ کرنہٕ۔کانسہ دستار والن یا کانسہِ ہنزِ ذٲتی زندگی منز مداخلت کرٕنۍ آسہِ ناقابل قبول۔یہ روزِ ہرقسمہ چہ دھڑہ بندی ہٕنز مخالفت کران۔سانہِ خاظرٕ چھ سانۍ ادیب،شاعر تہٕ پرن وٲلۍ محترم کانسہِ سٍتۍ اختلافٕچ نوعیت آسہِ صرف علمی تہٕ پنن اختلاف پیش کرنہٕ خٲطرٕ ییہِ شائستہ زبان استعمال کرنہ۔ ادبی رسالہ جاری کرُن تہ سُہ تہِ کاشرزبانۍ منز چُھ گھاٹک سودا۔مگر کینٛژو دوستو چُھ وعدٕ دیتمُت زِ تِم روزن اَتھ گھاٹس منز شریک ۔اسہِ چھےٚ امید زِ تِم دوست کرن نہٕ اسہِ رسالہ کِس معیارس پٮ۪ٹھ سودا کرنہٕ خٲطرٕ مجبور۔ ادبی رسالہٕ چُھ عام لوٗکن بجایہِ ادیبن تہٕ طالب علمن ہندِخاطر۔اسہِ چھےٚ یہ تہِ امید زِ سانہٕ زبانۍ ہندۍ ادیب تہٕ ادب نواز لوٗکھ دِن پننہِ آسنُک ثبوت۔رسالہٕ چُھ تُہند أسۍ چھِ فقط تہند مال تۅہہِ تام واتہٕ ناوَن وٲلۍ۔ ـ ـ ادارہ